জোকায় বিধ্বংসী আগুন! পুড়ে ছাই একের পর এক ঝুপড়ি

কলকাতা: গত বছরের ডিসেম্বরে প্রথমে তপসিয়া, তারপর নিউ আলিপুর বিধ্বংসী আগুন লাগে দুই এলাকায়। পুড়ে ছাই হয়ে যায় একের পর এক ঝুপড়ি। আর সেই ছবি ফিরে এল আবারও গতকাল রাতে। বৃহস্পতিবার বিকেলে বিধ্বংসী আগুন লাগে জোকায়। আগুনের লেলিহান শিখায় পুড়ে ছাই হয়ে যায় একের পর এক ঝুপড়ি। আর যার জেরে শীতের রাতে আবারও আশ্রয়হীন বহু বাসিন্দা।

আরও পড়ুন: হিমাচলে প্যারাগ্লাইডিং দুর্ঘটনায় মর্মান্তিক মৃত্যু পর্যটকের, আছড়ে পড়ল প্যারাশুট

গতকাল অর্থাৎ বৃহস্পতিবার বিকেল পাঁচটা নাগাদ ডায়মন্ড হারবার রোডের পাশের ঝুপড়িতে লাগে বিধ্বংসী আগুন। যেই ঝুপড়িতে আগুন লাগে তার উপর দিয়েই গেছে মেট্রো ব্রিজ। ইতিমধ্যেই আগুন ছড়িয়ে পড়ার ভিডিও ভাইরাল হয়েছে সোশ্যাল মিডিয়ায়।

https://kolkatatvonline.in/wp-content/uploads/2025/01/AQM12-4PUQLliOEBTYlZyVtic-eYnIQAUxSnGgxAhebpJNEGq8eI2UjvaTvFKviAc0Fzca4V4biqfIckODPHXPq6.mp4

স্থানীয় সূত্রে দাবি, প্রথমে একটি ঝুপড়ি থেকে ধোঁয়া বেরোতে দেখা যায়। প্রথমে ঝুপড়ির বাসিন্দারাই আগুন নেভানোর কাজে নামেন। কিন্তু আগুন দ্রুতগতিতে ছড়িয়ে পড়ায় তা তাদের পক্ষে নেভানো সম্ভব হয় না। নিমেষের মধ্যেই আগুন বিধ্বংসী আকার ধারণ করে। শুধুমাত্র তাই নয়, সিলিন্ডার বিস্ফোরণের শব্দও শোনা যায়। আর যার জেরেই মনে করা হচ্ছে মুহূর্তে ছড়িয়ে পড়ে আগুন।

প্রথমে দমকলে খবর দেওয়া হয়নি। কিন্তু পরিস্থিতি হাতের বাইরে বেরিয়ে গেলে খবর দেওয়া হয় দমকলে। ঘটনাস্থলে দুটির বেশি ইঞ্জিন এসে পৌঁছয় আগুন নিয়ন্ত্রণে আনার জন্য। তবে ঠিক কি কারণে গতকাল এই বিধ্বংসী আগুন লাগে, তা এখনো জানা যায়নি।

দেখুন অন্য খবর